## Odluka o dopuštenoj visini tehnološkog manjka u procesima proizvodnje nafte, prirodnog plina i proizvoda prerade nafte i plina

### NN 72/1999 (9.7.1999.), Odluka o dopuštenoj visini tehnološkog manjka u procesima proizvodnje nafte, prirodnog plina i proizvoda prerade nafte i plina

# HRVATSKA GOSPODARSKA KOMORA

Na temelju Zakona o porezu na dodanu vrijednost ("Narodne novine" br.
47/95 i 164/98), članka 25. stavka 3. Pravilnika o porezu na dodanu vrijednost
("Narodne novine" br. 60/96 i 113/97 i 7/99) i članka 26. Statuta Hrvatske
gospodarske komore ("Narodne novine" br. 11/94 - pročišćeni tekst, 108/95
i 19/96), Upravni odbor Hrvatske gospodarske komore na 9. sjednici 1. srpnja
1999. donosi

## **ODLUKU**

### **O DOPUŠTENOJ VISINI TEHNOLOŠKOG MANJKA U PROCESIMA PROIZVODNJE NAFTE, PRIRODNOG PLINA I PROIZVODA PRERADE NAFTE I PLINA**

Članak 1.

Odlukom o dopuštenoj visini tehnološkog manjka u procesima proizvodnje
nafte, prirodnog plina i proizvoda prerade nafte i plina (u daljnjem tekstu:
Odluka) utvrđuje se dopuštena visina manjka koji prema članku 25. stavak
3. Pravilnika o porezu na dodanu vrijednost ne podliježe oporezivanju.

Članak 2.

Pod tehnološkim manjkom u smislu ove Odluke razumijevaju se gubici nastali
u procesima proizvodnje nafte i prirodnog plina, te prerade nafte i plina,
u normalnom radu, kao posljedica tehnologija procesa, svojstava proizvoda
i prirodnih utjecaja.

Tehnološki manjak iskazuje se prema ulaznoj sirovini koja predstavlja
naftu, prirodni plin i druge nedovršene proizvode prerade nafte (komponente
za namješavanje i sirovine za procesne jedinice), te sredstva za poboljšanje
fizičko-primjenskih svojstava.

Tehnološki manjak nastaje uslijed isparavanja, radnji izvršenih tijekom
punjenja, pražnjenja i dreniranja spremnika i plinovoda, pri transportu
proizvoda, radom sigurnosnog sustava, uslijed kretanja i zaustavljanja
postrojenja, tijekom čišćenja spremnika i sustava za obradu otpadnih voda,
uslijed prividnog manjka kao posljedica sadržaja neugljikovodika u nafti,
te pri ispiranju linija punjenja u proizvodnim jednicama.

Članak 3.

Dopušteni tehnološki manjak izražava se u % mase (% m/m) ili % obujma
(% V/V) u odnosu na količinu ulazne sirovine. Obujmi koji ulaze u obračun
svode se na istu temperaturu i isti tlak.

Obračunsko razdoblje je jedan mjesec.

Iznimno, pri skladištenju prirodnog plina u podzemnom skladištu (točka
9. prve tablice članka 4.), obračunsko razdoblje je jedna godina.

Članak 4.

Dopušteni tehnološki manjak utvrđen na temelju iskustava struke, u određenom
obračunskom razdoblju, može iznositi do:

```

Red.											Stopa %
broj		Tehnološki procesi			Ulazna sirovina		(Baza: ulazna sirovina)
 1			2					3			4
 1.	Proizvodnja nafte				nafta				0,1 (m/m)
 2.	Prerada nafte (rafinerijski procesi)		nafta				1,0 (m/m)
 3.	Proizvodnja maziva				atmosf. ostatak			1,2 (m/m)
 4.	Proizvodnja prirodnog plina			prirodni plin			2,0 (V/V)
 5.	Proizvodnja plinskog kondenzata			plin. kondenzat			1,0 (m/m)
 6.	Transport (otprema) prirodnog plina		prirodni plin			1,0 (V/V)
 7.	Transport, manipulacija i skladištenje		nafta				0,8 (m/m)
	nafte
 8.	Transport, manipulacija i skladištenje		derivati			1,2 (m/m)
	derivata
 9.	Skladištenje prirodnog plina			prirodni plin			2,0 (V/V)
	(podzemno skladište)
10.	Prerada prirodnog plina				prirodni plin			1,0 (V/V)
11.	Prerada plinskog kondenzata			plin. kondenzat			0,5 (m/m)
________________________________________________________________________________________________________
	Šaržna (blending) proizvodnja
________________________________________________________________________________________________________
Red.										Stopa %
broj	Ulazna sirovina								(Baza: ulazna
										sirovina)
1		2								3
1.	Bazna ulja								1,0 (m/m)
2.	Aditivi									2,0 (m/m)
3.	Monomeri								1,0 (m/m)
4.	Nemineralne tekućine							1,5 (m/m)
5.	Otapala									1,0 (m/m)
_______________________________________________________________________________________________________
```

Članak 5.

Manjak prema ovoj Odluci može se utvrđivati:

- neposredno nakon nastajanja;

- redovitim popisom robe ili u rokovima utvrđenim općim aktom poduzetnika
- poreznog obveznika;

- tehnološkim praćenjem, mjerenjem i tehnološkim proračunima pri iskazivanju
mjesečne materijalne bilance proizvodnje, skladištenja i transporta;

- u razdoblju jednog ciklusa rada podzemnog skladišta prirodnog plina
(utiskivanje i proizvodnja).

Članak 6.

Manjak u skladu s ovom Odlukom utvrđuje komisija, odnosno ovlaštena
osoba određena prema općem aktu poduzetnika - poreznog obveznika i o tome
sastavlja zapisnik.

Članak 7.

Ova Odluka ne odnosi se na tehnološki manjak u distribuciji plina.

Članak 8.

Ova Odluka stupa na snagu osmoga dana od dana objave u "Narodnim novinama".

Broj: I-55-135/3-1999.
Zagreb, 1. srpnja 1999.

Predsjednik
**Nadan Vidošević,** v. r.

Odluka, NN 72/1999-1316